Meşəliyal dağı
Meşəliyal dağı – Ordubad rayonu ərazisində dağ (hünd. 2359,4 m). Zəngəzur silsiləsindən cənub-qərbə ayrılan Dəmirlidağ-Göydağ qolunun cənub-şərq yamacında zirvə. Nürgüt kəndindən 2 km şimaldadır. Orta Eosenin Lütet mərtəbəsinə aid Biləv lay dəstəsinin vulkanogen-çökmə süxurlarından təşkil olunmuş günbəzvari yüksəklikdir. Tektonik cəhətdən Ordubad qarılma zonasının Şahbuz seqmentinin cənub-şərq qurtaracağında müşahidə edilən Boyəhməd-Dəvəboynu antiklinalının tağ hissəsində yerləşir. Şimal və cənub yamaclarından şərq istiqamətli fay və fay-yerdəyişmə qırılmaları və onların nəzarət etdiyi Gec Oliqosen-Erkən Miosen yaşlı dasit və andezit-dasit tərkibli daykalar keçir.